ઍડ્વોકેટ ઉષાએ મનોહરમુનિ મહારાજસાહેબ પર ચાલી રહેલા કેસની માહિતી આપતાં કહ્યું હતું કે ‘તેમની સામે ૨૦૧૨માં મુલુંડના એક જૈન ઉપાશ્રયમાં ડિપ્રેશનની દરદી એવી એક ટીનેજર યુવતીની સારવાર કરવાના બહાને તેના પર વિનયભંગ અને ધમકી આપવાની ફરિયાદ કરવામાં આવી હતી. આ બનાવ બન્યા પછી અને એ ટીનેજરના પરિવારે કરેલી ફરિયાદના આધારે મનોહરમુનિની એ સમયે ધરપકડ કરવામાં આવી હતી. એની સામે મનોહરમુનિએ જામીનની અરજી કરી હતી. પહેલી અરજી સમયે કોર્ટે તેમને ત્રણ દિવસની પોલીસ-કસ્ટડી આપી હતી. ત્યાર બાદ તેમની જામીનની અરજી કોર્ટે મંજૂર કરી હતી, પણ જૈન સાધુનું કોઈ ફિક્સ ઍડ્રેસ ન હોય એવી તેમના તરફથી રજૂઆત થવાને કારણે કોર્ટે જામીનમાં શરત મૂકી હતી કે મનોહરમુનિએ મહારાષ્ટ્રની બહાર જવા માટે સમયે-સમયે કોર્ટની મંજૂરી લેવી જરૂરી છે. આમ છતાં મનોહરમુનિ કોર્ટના આ આદેશને ઘોળીને પી ગયા હતા. તેઓ થોડા જ સમયમાં મુંબઈ છોડીને ગુજરાત ચાલ્યા ગયા હતા. ત્યાર પછી તેઓ એક પણ દિવસ કોર્ટમાં હાજર થયા નહોતા.’